9. การควบคุมภายใน

คณะกรรมการบริษัทจัดให้มีระบบควบคุมภายในที่เพียงพอและเหมาะสมกับการดำเนินกิจการ
เพื่อลดหรือป้องกันความเสี่ยงต่างๆ ที่จะก่อให้เกิดความเสียหายต่อทรัพย์สินของบริษัท
ซึ่งประกอบไปด้วย

9.1 องค์กรและสภาพแวดล้อม (Organizational Control and Environment Measure)

คณะกรรมการบริษัทมีการกำหนดเป้าหมายทางธุรกิจที่ชัดเจนและสามารถวัดผลได้
โดยคำนึงถึงสมรรถนะและความสามารถ ในการแข่งขันขององค์กร มีการจัดทำแผนธุรกิจประจำปี
โดยมีการทบทวนเป้าหมายการปฏิบัติงานแล้วว่า
การตั้งเป้าหมายได้ดำเนินการอย่างรอบคอบและในการกำหนดนโยบายและแผนธุรกิจของบริษัท
บริษัทยังได้กำหนดโดยคำนึงถึงความเป็นธรรมที่มีต่อคู่ค้า เพื่อผลประโยชน์ของบริษัทในระยะยาว
บริษัทใช้ Key Performance Indicator (KPI's)
เป็นเครื่องมือในการพิจารณาผลตอบแทนของพนักงาน

บริษัทได้ทำการจัดโครงสร้างธุรกิจตามประเภทการดำเนินธุรกิจ
เพื่อความชัดเจนและประสิทธิภาพในการดำเนินงาน รวมทั้ง
มีการจัดโครงสร้างอำนาจหน้าที่ของคณะกรรมการบริษัท คณะกรรมการบริหาร ผู้บริหาร
และพนักงานเป็นลายลักษณ์อักษร

บริษัทกำหนดเเนวทางการดำเนินธุรกิจ โดยใช้แนวทางการสร้างสมดุลทุกมิติ (Balance Score
Card) ซึ่งสอดคล้องกับหลักปรัชญาเศรษฐกิจพอเพียง ทฤษฏีความยั่งยืน
รวมถึงกำหนดให้มีจรรยาบรรณธุรกิจของคณะกรรมการบริษัทและจรรยาบรรณทางธุรกิจของพนักงานเป็นลายลักษณ์อักษร
โดยมีวัตถุประสงค์เพื่อให้คณะกรรมการบริษัท ผู้บริหาร
และพนักงานพึงปฏิบัติอย่างเคร่งครัดด้วยความซื่อสัตย์สุจริตและโปร่งใส

นอกจากนี้ในการพัฒนาบุคคลากร บริษัทกำหนดค่านิยมองค์กรเป็นลายลักษณ์อักษร ภายใต้วิถี
"Classic" เพื่อใช้เป็นแนวทางในการพัฒนาบุคลากรทุกสายงาน

9.2 การบริหารความเสี่ยง (Risk Assessment Measure)

บริษัทมีการบริหารความเสี่ยงอย่างเป็นระบบ
โดยการวิเคราะห์และประเมินปัจจัยเสี่ยงทั้งที่มาจากภายนอกและภายใน
ซึ่งอาจจะมีผลกระทบต่อการดำเนินธุรกิจเสมอ

บริษัทได้จัดตั้งคณะกรรมการบริหารความเสี่ยง (Risk Management Committee)
โดยมติที่ประชุมคณะกรรมการบริษัท ครั้งที่ 1/2554 เมื่อวันที่ 17 กุมภาพันธ์ 2554
และกำหนดกฎบัตรคณะกรรมการบริหารความเสี่ยงเป็นลายลักษณ์อักษร
ทั้งนี้หน้าที่สำคัญของคณะกรรมการบริหารความเสี่ยง คือ
การสอดส่องดูแลกระบวนการบริหารความเสี่ยงโดยรวมให้อยู่ในระดับที่เหมาะสม เพื่อให้เกิด
ความมั่นใจได้ว่า
บริษัทมีการบริหารความเสี่ยงอย่างมีประสิทธิภาพและประสิทธิผลครอบคลุมความเสี่ยงทุกด้านขององค์กร
ติดตามและรายงานผลให้คณะกรรมการบริษัทได้รับทราบ

โดยคณะกรรมการบริหารความเสี่ยงจะมีการประชุมซึ่งกำหนดไว้เป็นการล่วงหน้าอย่างน้อยไตรมาสละหนึ่งครั้ง
และรายงาน การดำเนินงานให้คณะกรรมการบริษัทได้รับทราบอย่างน้อยไตรมาสละหนึ่งครั้งเช่นกัน

9.3 การควบคุมการปฏิบัติงานของฝ่ายบริหาร (Management Control Activities)

บริษัทมีการแบ่งแยกหน้าที่ความรับผิดชอบระหว่างคณะกรรมการบริษัท คณะกรรมการบริหาร
และผู้บริหารระดับสูงอย่างชัดเจน มีการกำหนดอำนาจหน้าที่
ตลอดจนความรับผิดชอบของผู้บริหารและผู้ปฏิบัติงานทุกคน มีการกำหนดอำนาจอนุมัติ
และวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
มีคณะกรรมการบริหารเป็นผู้ตรวจสอบทบทวน และติดตามผลปฏิบัติงานของทุกฝ่าย
มีคณะกรรมการตรวจสอบซึ่งทำหน้าที่ในการสอบทานและตรวจสอบงบการเงิน
ประเมินการควบคุมภายใน มีคณะกรรมการบริหาร ความเสี่ยง
ทำหน้าที่ในการประเมินและบริหารความเสี่ยงของบริษัท

นอกจากนี้บริษัทยังได้มีการกำหนดนโยบายวิธีการปฏิบัติงานและกิจกรรมเพื่อควบคุม
ซึ่งจะทำให้ฝ่ายบริหารรวมถึงพนักงานตระหนักถึงความเสี่ยงที่อาจเกิดขึ้นและเพิ่มความระมัดระวังในการปฏิบัติงาน
เพื่อให้สามารถปฏิบัติงานให้สำเร็จตามวัตถุประสงค์ ดังนี้

1) ด้านการบริหาร บริษัทมีการกำหนดวิสัยทัศน์ พันธกิจ
และเป้าหมายของบริษัทและบริษัทย่อยเป็นลายลักษณ์อักษรและสื่อสารให้บุคลากรทุกคนในบริษัทได้เข้าใจ
เพื่อให้การดำเนินการบรรลุตามวัตถุประสงค์และได้มีการวางแผนงาน
การจัดสรรงบประมาณและอัตรากำลัง โดยได้มีการกำหนดกระบวนการทำงาน
มีการติดตามและประเมินผล เพื่อให้บุคลากรปฏิบัติงานอย่างมีประสิทธิภาพและประสิทธิผล
ปฏิบัติตามกฎหมาย ระเบียบข้อบังคับ

2) ด้านบัญชี-การเงิน มีระเบียบเกี่ยวกับการรับ-จ่ายเงินฝากธนาคาร เงินสำรองค่าใช้จ่าย
โดยมีการบันทึกบัญชีอย่างถูกต้องครบถ้วนและสม่ำเสมอ

3) ด้านการจัดซื้อจัดจ้าง บริษัทมีระเบียบในการจัดซื้อจัดจ้าง มีการกำหนดหน้าที่ความรับผิดชอบ
เช่น อำนาจการอนุมัติ การตรวจรับ การควบคุม การเก็บรักษา เป็นต้น

4) ด้านการบริหารทรัพยากรมนุษย์
บริษัทมีกระบวนการสรรหาเพื่อให้ได้บุคลากรที่มีความรู้ความสามารถตามที่กำหนด
มีระบบค่าตอบแทนที่เหมาะสมและเป็นธรรม มีการจัดโครงสร้างองค์กรแต่ละส่วนงาน
กำหนดหน้าที่ความรับผิดชอบและระบบติดตามผลไว้ชัดเจน มีระบบการให้ข้อมูล
และการสื่อสารที่มีประสิทธิภาพเพียงพอ

9.4 ระบบสารสนเทศและการสื่อสารข้อมูล (Information and Communication)

บริษัทมีการสื่อสารข้อมูลไปยังคณะกรรมการบริษัท
เพื่อให้ได้ข้อมูลที่มีคุณภาพและเพียงพอต่อการตัดสินใจ
โดยคณะกรรมการบริษัทจะได้รับเอกสารประกอบการประชุมอย่างน้อยภายในระยะเวลาขั้นต่ำตามกฎหมายกำหนด
และในรายงานการประชุมคณะกรรมการบริษัทจะมีบันทึกข้อซักถามความเห็น
หรือข้อสังเกตของกรรมการที่สามารถตรวจสอบได้

บริษัทจัดให้มีระบบสารสนเทศและเทคโนโลยีที่ทันสมัยเพื่อสนับสนุนการปฏิบัติงานภายในองค์กรอย่างมีประสิทธิภาพ
และมีการพัฒนาระบบสารสนเทศอย่างต่อเนื่อง โดยมีฝ่ายเทคโนโลยีสารสนเทศ
รวบรวมวิเคราะห์และตรวจสอบให้มีความถูกต้องสมบูรณ์
และเป็นปัจจุบันในรูปแบบที่เข้าใจง่ายเหมาะแก่การใช้งาน โดยคำนึงถึงการจัดเก็บที่มีประสิทธิภาพ
มีการสำรองข้อมูลที่สำคัญและจัดเก็บในที่ที่ปลอดภัย มีรายงานต่างๆ เช่น ระบบการขาย
ระบบบัญชี-การเงิน ระบบบริหารต้นทุน ระบบพัฒนาและบริหารทรัพยากรบุคคล
ระบบสื่อสารภายในองค์กรทุกระบบจะเชื่อมโยงทั่วถึงกันทั้งองค์กร ซึ่งทำให้สามารถควบคุม
และป้องกันปัญหาจากความผิดพลาด มีการประเมินและติดตามเพื่อให้ระบบมีประสิทธิภาพ
และสอดคล้องกับนโยบายของบริษัท จึงได้ข้อมูลสารสนเทศที่ถูกต้องตรงกันเชื่อถือได้และรวดเร็ว
ช่วยให้ฝ่ายบริหารได้รับรู้ข้อมูลตรงเวลา และสามารถใช้เพื่อประกอบการตัดสินใจได้ทันเหตุการณ์

บริษัทมีมาตรการป้องกันความปลอดภัยสำหรับฮาร์ดแวร์ ซอฟแวร์ และระบบฐานข้อมูล
โดยมีโปรแกรมไฟร์วอลล์ ป้องกันการบุกรุก โปรแกรมป้องกันไวรัส
มีการจัดทำสัญญาบำรุงรักษาเครื่องเซิร์ฟเวอร์
ตลอดจนระบบการสำรองข้อมูลที่มีประสิทธิภาพและการแยกจัดเก็บไว้ในที่ที่ปลอดภัย

9.5 ระบบการติดตาม (Monitoring)

คณะกรรมการบริษัทมอบหมายให้คณะกรรมการบริหารเป็นผู้ติดตามและควบคุมการปฏิบัติงานของฝ่ายบริหารอย่างใกล้ชิด
โดยมีการประชุมร่วมกันอย่างสม่ำเสมอทุกสัปดาห์
และจัดให้มีการรายงานผลการดำเนินงานตามแผนธุรกิจที่ได้รับอนุมัติจากคณะกรรมการบริษัททุกไตรมาส
เพื่อให้ทราบถึงความแตกต่างจากเป้าหมายที่กำหนดไว้ และกำหนดแนวทางการแก้ไข
เพื่อให้คณะกรรมการบริษัทพิจารณาอนุมัติ

บริษัทมีการติดตามประเมินผลการควบคุมภายในและประเมินคุณภาพการปฏิบัติงานอย่างต่อเนื่อง
และส่วนหนึ่งเป็นกระบวนการปฏิบัติงานตามปกติของฝ่ายบริหารและฝ่ายงานที่เกี่ยวข้อง